**Ivan Andrejevitš Nikolišin** (ven. Иван Андреевич Николишин; s. 12. huhtikuuta 1996 Hartford, Connecticut, Yhdysvallat) on venäläinen jääkiekkoilija, joka pelaa KHL-seura Amur Habarovskissa. Hän on pelipaikaltaan keskushyökkääjä, mutta Nikolišin osaa pelata myös laidassa.

Ura
---

### Seuraura

Nikolišin on TsSKA Moskovan kasvatti. Hän debytoi Venäjän nuorten sarja MHL:n Krasnaja Armijassa kaudella 2012–2013. Nikolišinin kasvattajaseura TsSKA varasi hänet ensimmäisellä kierroksella 29. pelaajana KHL:n varaustilaisuudessa 2013. Samana kesänä hänet varasi myös WHL-joukkue Everett Silvertips 70. pelaajana CHL:n varaustilaisuudessa. Nikolišin siirtyi joukkueeseen kaudeksi 2013–2014. Hän oli tehoilla 18+41=59 Silvertipsin toiseksi paras pistemies Joshua Winquistin jälkeen. Kaudella 2014–2015 Nikolišin oli joukkueen kolmanneksi paras pistemies tehoilla 16+46=62. Toukokuussa 2015 Silvertips kauppasi hänet Red Deer Rebelsiin vaihdossa kesän 2017 kolmannen ja ehdollisen neljännen kierroksen varausvuoroihin. Nikolišin voitti kaudella 2015–2016 tehoilla 31+51=82 Rebelsin sisäisen piste-, maali- ja syöttöpörssin.

Kaudeksi 2016–2017 Nikolišin palasi kotimaahansa ja TsSKA Moskovan organisaatioon. Hän pelasi kautensa suurimmaksi osaksi VHL-joukkue Zvezda Tšehovissa, jossa Nikolišin pelasi 30 runkosarjaottelua tehopistein 3+5=8. Hän pelasi osan kaudestaan myös Krasnaja Armijan MHL-joukkueessa. Kauden 2017–2018 Nikolišin pelasi kokonaan Zvezdassa, jonka kolmanneksi paras pistemies hän oli tehoilla 15+21=36. 11. helmikuuta 2018 Nikolišin valittiin VHL:n viikon hyökkääjäksi. Kauden 2018–2019 hän aloitti Zvezda Moskovassa (ent. Zvezda Tšehov). Nikolišin valittiin 27. marraskuuta 2018 VHL:n viikon hyökkääjäksi, mutta pian tämän jälkeen hän siirtyi Severstal Tšerepovetsin KHL-joukkueeseen, jossa Nikolišin pelasi 14 runkosarjaottelua tehopistein 2+3=5. Hän teki KHL-debyyttinsä 20. joulukuuta 2018 vieraissa Avangard Omskia vastaan. Hän sai ottelussa jääaikaa 15.18 minuuttia. KHL-uransa avausmaalin Nikolišin teki kolmannessa ottelussaan 26. joulukuuta 2018 Spartak Moskovaa vastaan.

Alkukaudella 2019–2020 Nikolišin pelasi Severstal Tšerepovetsin KHL-joukkueessa 15 ottelua tehopistein 1+2=3 sekä kaksi ottelua VHL-joukkue Molot-Prikamje Permissä, kunnes joulukuussa 2019 hän siirtyi loppukauden kattavalla sopimuksella VHL-joukkue Neftjanik Almetjevskiin. Kaudeksi 2020–2021 Nikolišin siirtyi KHL:n kiinalaisseura Kunlun Red Stariin. Hänen ensimmäinen kokonainen KHL-kautensa toi 59 runkosarjaottelussa tehot 8+15=23, joilla Nikolišin oli joukkueen neljänneksi paras pistemies.

Elokuussa 2021 Nikolišin teki vuoden mittaisen sopimuksen VHL-joukkue Neftjanik Almetjevskin kanssa. Syyskuussa 2021 hän siirtyi loppukauden 2021–2022 kattavalla sopimuksella KHL-joukkue Amur Habarovskiin. Nikolišin oli joukkueen neljänneksi paras pistemies tehoilla 8+11=19. KHL:n runkosarjan ja näin ollen Amurin kauden päätyttyä ennenaikaisesti hän siirtyi helmikuussa 2022 loppukauden kattavalla sopimuksella SM-liigajoukkue Tampereen Ilvekseen. Hän jäi kuitenkin pääasiassa rotaatiorooliin ja mahtui pudotuspeleissä kokoonpanoon loukkaantumisia paikatessaan. Nikolišin voitti kauden päätteeksi SM-pronssia.

Kaudeksi 2022–2023 Nikolišin palasi vuoden mittaisella sopimuksella Amur Habarovskiin.

### Maajoukkueura

Nikolišin pelasi alle 18-vuotiaiden MM-kilpailuissa vuosina 2014. Valmennus valitsi hänet turnauksen yhdeksi kolmesta parhaasta pelaajasta. Nikolišin valittiin myös Saksaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän pelasi myös alle 18-vuotiaiden Ivan Hlinkan muistoturnauksessa vuonna 2013.

Nikolišin pelasi myös World U-17 Hockey Challengessa vuonna 2013, jolloin hän toimi Venäjän kapteenina ja johdatti joukkueen hopeaan. Nikolišin edusti Venäjän alle 17-vuotiaiden maajoukkuetta samana vuonna myös Euroopan nuorten olympiafestivaaleilla, jolloin hän jakoi tehoilla 1+5=6 turnauksen pistepörssin voiton Suomen Juho Lammikon kanssa ja syöttöpörssin voiton Tšekin Pavel Pýchan kanssa. Nikolišin edusti myös Venäjän alle 16-vuotiaiden maajoukkuetta nuorten olympiakisoissa Innsbruckissa 2012, jolloin hän toimi joukkueen kapteenina ja johdatti Venäjän hopeaan. Nikolišin jakoi tehoilla 6+6=12 turnauksen pistepörssin voiton Kanadan Reid Gardinerin kanssa ja maalipörssin voiton Kanadan Ryan Groppin kanssa.

Pelityyli
---------

Ilveksen urheilutoimenjohtaja Timo Koskela luonnehti Nikolishinia hänen hankintansa yhteydessä helmikuussa 2022:

> »Ivan Nikolishin omaa luontaiset ominaisuudet hyökkäyspeliin ja pystyy tekemään ympärillään olevista pelaajista parempia. Hänen pelaamisensa pohjautuu taitoon, tempoon ja luonteeseen. Hän on erinomainen ylivoimapelaaja, joka viihtyy sekä keskushyökkääjänä että laitahyökkääjänä.» 
> 
>

Muuta
-----

Nikolišinin isoveli Aleksandr pelasi omalla urallaan pääsarjatasolla hyökkääjänä Valko-Venäjän Ekstraligassa. Veljesten isä Andrei Nikolišin pelasi omalla urallaan puolustajana pudotuspelit mukaan lukien yhteensä 671 NHL-ottelua. Hän kuului myös Venäjän vuonna 1993 maailmanmestaruuden voittaneeseen joukkueeseen. Andrei toimii nykyään NHL-seura Chicago Blackhawksin kykyjenetsijänä.

Ivan Nikolišinin isovanhemmat olivat lähtöisin Ukrainasta. Hänen isoisänsä Vasyl Nikolišin joutui Stalinin vainojen uhriksi ja hänet karkotettiin gulag-työleirille Vorkutaan 25 vuodeksi.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2012–2013 | Krasnaja Armija | MHL | 53 | 11 | 12 | 23 | 6 | – | – | – | – | – |
| 2013–2014 | Everett Silvertips | WHL | 72 | 18 | 41 | 59 | 16 | 5 | 0 | 3 | 3 | 0 | U18 | 5 | 2 | 3 | 5 | 0 |
| 2014–2015 | Everett Silvertips | WHL | 72 | 16 | 46 | 62 | 19 | 11 | 3 | 4 | 7 | 6 |
| 2015–2016 | Red Deer Rebels | WHL | 72 | 31 | 51 | 82 | 20 | 5 | 0 | 2 | 2 | 0 |
|  | Red Deer Rebels | M-Cup | – | – | – | – | – | 4 | 0 | 1 | 1 | 0 |
| 2016–2017 | Zvezda Tšehov | VHL | 30 | 3 | 5 | 8 | 4 | – | – | – | – | – |
|  | Krasnaja Armija | MHL | 13 | 4 | 6 | 10 | 0 | – | – | – | – | – |
| 2017–2018 | Zvezda Tšehov | VHL | 51 | 15 | 21 | 36 | 33 | 4 | 0 | 0 | 0 | 4 |
| 2018–2019 | Zvezda Moskova | VHL | 33 | 8 | 16 | 24 | 6 | – | – | – | – | – |
|  | Severstal Tšerepovets | KHL | 14 | 2 | 3 | 5 | 6 | – | – | – | – | – |
| 2019–2020 | Severstal Tšerepovets | KHL | 15 | 1 | 2 | 3 | 2 | – | – | – | – | – |
|  | Molot-Prikamje Perm | VHL | 2 | 1 | 2 | 3 | 2 | – | – | – | – | – |
|  | Neftjanik Almetjevsk | VHL | 14 | 2 | 2 | 4 | 0 | 11 | 2 | 2 | 4 | 0 |
| 2020–2021 | Kunlun Red Star | KHL | 59 | 8 | 15 | 23 | 10 | – | – | – | – | – |
| 2021–2022 | Neftjanik Almetjevsk | VHL | 9 | 1 | 9 | 10 | 2 | – | – | – | – | – |
|  | Amur Habarovsk | KHL | 39 | 8 | 11 | 19 | 12 | – | – | – | – | – |
|  | Ilves | SM-liiga | 8 | 0 | 2 | 2 | 4 | 2 | 0 | 0 | 0 | 0 |
| 2022–2023 | Amur Habarovsk | KHL | 67 | 17 | 25 | 42 | 14 | – | – | – | – | – |
| 5 kautta | yhteensä | KHL | 194 | 36 | 56 | 92 | 44 | – | – | – | – | – |
| 5 kautta | yhteensä | VHL | 139 | 30 | 55 | 85 | 47 | 15 | 2 | 2 | 4 | 4 |

Lähteet
-------

* Ivan Nikolišin The Internet Hockey Databasessa (englanniksi)
* Ivan Nikolišin Eurohockey-sivustolla (englanniksi)
* Ivan Nikolišin *Elite Prospects*. Everysport Media Group AB.  (englanniksi)

### Viitteet

1. ↑  Николишин Иван Андреевич *r-hockey.ru*. R-Hockey. Viitattu 6.3.2022. (venäjäksi)
2. 1 2 3 4 5 6  Ivan Nikolišin *Elite Prospects*. Everysport Media Group AB.  (englanniksi)
3. ↑  Elite Prospects - Everett Silvertips *eliteprospects.com*. Everysport Media Group AB. Viitattu 6.3.2022. (englanniksi)
4. ↑  Elite Prospects - Everett Silvertips *eliteprospects.com*. Everysport Media Group AB. Viitattu 6.3.2022. (englanniksi)
5. ↑  Rebels Make Trade With Everett *reddeerrebels.com*.  7.5.2015. RED DEER, AB:  Red Deer Rebels. Viitattu 6.3.2022. (englanniksi)
6. ↑  Elite Prospects - Red Deer Rebels *eliteprospects.com*. Everysport Media Group AB. Viitattu 6.3.2022. (englanniksi)
7. ↑  Elite Prospects - Zvezda Chekhov *eliteprospects.com*. Everysport Media Group AB. Viitattu 6.3.2022. (englanniksi)
8. ↑  Game summary: Avangard - Severstal *en.khl.ru*.  20.12.2018. KHL. Viitattu 6.3.2022. (englanniksi)
9. ↑  Game summary: Severstal - Spartak *en.khl.ru*.  26.12.2018. KHL. Viitattu 6.3.2022. (englanniksi)
10. ↑  «Нефтяник» пополнил нападающий Иван Николишин *vhlru.ru*.  20.12.2019. «Высшая хоккейная лига». Viitattu 1.11.2021. (venäjäksi)
11. ↑  KHL Media Twitterissä *twitter.com*.  31.8.2020. КHL Media. Viitattu 6.3.2022. (venäjäksi)
12. ↑  Elite Prospects - Kunlun Red Star *eliteprospects.com*. Everysport Media Group AB. Viitattu 6.3.2022. (englanniksi)
13. ↑  Нападающий Иван Николишин вернулся в «Нефтяник» *vhlru.ru*.  31.8.2021. «Высшая хоккейная лига». Viitattu 1.11.2021. (venäjäksi)
14. ↑  Hockey Club Amur on Instagram *instagram.com*.  30.9.2021. Хоккейного Клуба Амур. Viitattu 1.11.2021. (venäjäksi)
15. ↑  Elite Prospects - Amur Khabarovsk *eliteprospects.com*. Everysport Media Group AB. Viitattu 6.3.2022. (englanniksi)
16. 1 2  Seppä, Lassi: Ivan NIkolišin KHL:stä Ilvekseen loppukaudeksi − "Luontaiset ominaisuudet hyökkäyspeliin ja pystyy tekemään ympärillään olevista pelaajista parempia" *Jatkoaika.com*.  10.2.2022. Jatkoaika r.y. Viitattu 6.3.2022.
17. ↑  Seppä, Lassi: Ilveksen pelaaja-arviot 2021−22: Onnistumiset jokaisella pelipaikalla toivat pronssimitalit pitkästä aikaa *Jatkoaika.com*.  10.5.2022. Jatkoaika r.y. Viitattu 2.6.2022.
18. ↑  Продолжение истории *hcamur.ru*.  28.5.2022. Хоккейного Клуба Амур. Viitattu 2.6.2022. (venäjäksi)
19. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  27.4.2014. IIHF. Viitattu 6.3.2022. (englanniksi)
20. ↑  Elite Prospects - EYOF Stats 2012-2013 *eliteprospects.com*. Everysport Media Group AB. Viitattu 6.3.2022. (englanniksi)
21. ↑  Elite Prospects - Award - YOG Most Points *eliteprospects.com*. Everysport Media Group AB. Viitattu 6.3.2022. (englanniksi)
22. ↑  Elite Prospects - Award - YOG Most Goals *eliteprospects.com*. Everysport Media Group AB. Viitattu 6.3.2022. (englanniksi)
23. ↑  Aleksandr Nikolišin *Elite Prospects*. Everysport Media Group AB.  (englanniksi)
24. ↑  Andrei Nikolišin *Elite Prospects*. Everysport Media Group AB.  (englanniksi)
25. ↑  Rabiner, Igor: Андрей НИКОЛИШИН *sport-express.ru*.  29.8.1998. АО «Спорт-Экспресс». Viitattu 6.3.2022. (venäjäksi)